text: 50-årig mand fra Vejle blev tæsket til døde
  30 april 2017 kl. 17.05
  Det var et privat drukgilde i Vejle, der lørdag aften udviklede sig fatalt. En 50-årig mand blev sparket og slået så voldsomt, at han døde af sine kvæstelser. 
  Drabet skete lørdag aften i en lejlighed Fredericiagade i Vejle.
  Alarmen gik hos Sydøstjyllands Politi lørdag aften klokken 20,47, og kort efter klokken 21 blev fire personer, - to kvinder på henholdsvis 36 og 40 år og to mænd på  21 og 50 år ført bort fra området på Fredereciagade, hvor den 50-årig mand tidligere på aftenen blev tæsket til døde. 
  Søndag middag blev de fire drabssigtede ført til retten i Kolding, der valgte at varetægtsfængsle tre af de fire anholdte. Den 36-årige kvinde blev løsladt, men er fortsat sigtet i sagen.
  Dagens retsmøde blev holdt for lukkede døre, men inden det skete, blev anklagen læst højt.
  Anklagen lyder på, at de tre ved brug af stump vold samt spark og slag skal have været skyld i den 50-åriges død. 
  Politiet forklarer, at de anholdtes forklaringer stritter i alle retninger, at de alle nægter sig skyldige, og at der nu venter et omfattende efterforskningarbejde.
  
  